Kommissionens forordning (EF) nr. 325/2003

af 20. februar 2003

om ændring af forordning (EF) nr. 1291/2000 om fælles gennemførelsesbestemmelser for import- og eksportlicenser og forudfastsættelsesattester for landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 9, stk. 2, og artikel 13, stk. 11, og de tilsvarende bestemmelser i de øvrige forordninger om fælles markedsordninger for landbrugsprodukter, og

ud fra følgende betragtninger:

(1) Efter artikel 50, stk. 1, i Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(3), senest ændret ved forordning (EF) nr. 1253/2002(4), nedsættes restitutionen med 15 %, hvis fristen på 60 dage for produkternes udgang fra Fællesskabets toldområde, jf. artikel 7, stk. 1, i forordning (EF) nr. 800/1999, eller fristen på 30 dage for produkternes anbringelse på et proviantoplag, jf. forordningens artikel 40, stk. 1, ikke overholdes, idet restitutionen nedsættes yderligere for hver dag, at fristen overskrides.

(2) Hvis fristerne overskrides, er der i artikel 32, stk. 1, andet afsnit, i Kommissionens forordning (EF) nr. 1291/2000(5), senest ændret ved forordning (EF) nr. 2299/2001(6), desuden fastsat en sanktion i form af delvis inddragelse af sikkerheden for eksportlicensen, idet et yderligere beløb inddrages for hver dag, at fristen overskrides.

(3) Den samtidige nedsættelse af restitutionen og inddragelse af en del af sikkerheden for eksportlicensen for overskridelse af den samme frist udgør en svær byrde for de erhvervsdrivende og forekommer ikke uundværlig. Bestemmelserne bør derfor forenkles på den måde, at den sanktion, der er fastsat i artikel 32, stk. 1, andet afsnit, i forordning (EF) nr. 1291/2000, ikke anvendes.

(4) Efter artikel 35, stk. 3, i forordning (EF) nr. 1291/2000 nedsættes, hvis licensen returneres til det udstedende organ inden for en periode, der udgør de første to tredjedele af licensens gyldighedsperiode, den andel af sikkerheden, der inddrages, med 40 %, og hvis licensen returneres til det udstedende organ i den sidste tredjedel af gyldighedsperioden eller i den måned, der følger efter dagen for gyldighedsperiodens udløb, nedsættes den sikkerhed, der inddrages, med 25 %. Ordningen tilskynder de erhvervsdrivende til hurtigt at returnere ikke-anvendte eksportlicenser med forudfastsættelse af restitutionen til det udstedende organ, så mulighederne for at udføre landbrugsprodukter med restitution kan udnyttes mest muligt.

(5) Hvis restitutionen forhøjes i betydeligt omfang, vil anvendelse af ordningen i artikel 35, stk. 3, i forordning (EF) nr. 1291/2000 kunne medføre, at de erhvervsdrivende spekulerer i ikke at anvende licenserne og returnere dem til det udstedende organ, hvis forskellen mellem den nye restitution, der kan ydes for det pågældende produkt, minus den forudfastsatte restitution for produktet er større end den sikkerhed, der skal inddrages. Det bør derfor forhindres, at den pågældende bestemmelse fører til misbrug.

(6) Bilag III til forordning (EF) nr. 1291/2000, der fastsætter maksimumsmængder for landbrugsprodukter, under hvilke der ikke kan indgives importlicenser, eksportlicenser og forudfastsættelsesattester i henhold til forordningens artikel 5, stk. 1, fjerde led, bør ajourføres.

(7) Forordning (EF) nr. 1291/2000 bør derfor ændres.

(8) De i denne forordning fastsatte foranstaltninger er i overensstemmelse med udtalelse fra alle berørte forvaltningskomitéer -

UDSTEDT FØLGENDE FORORDNING:

Artikel 1

I forordning (EF) nr. 1291/2000 foretages følgende ændringer:

1) I artikel 32, stk. 1, indsættes som tredje afsnit:

"Inddragelse af sikkerheden i henhold til bestemmelserne i foregående afsnit foretages ikke for de mængder, for hvilke restitutionen nedsættes i henhold til artikel 50, stk. 1, i forordning (EF) nr. 800/1999 som følge af manglende overholdelse af de frister, der er omhandlet i forordningens artikel 7, stk. 1, eller artikel 40, stk. 1."

2) I artikel 35, stk. 3, indsættes som tredje og fjerde afsnit:

"Første afsnit anvendes ikke, hvis det i givet fald besluttes at suspendere anvendelsen. Efter proceduren i artikel 38 i forordning nr. 136/66/EØF eller de tilsvarende bestemmelser i de øvrige forordninger om fælles markedsordninger kan Kommissionen, hvis restitutionen for et eller flere produkter forhøjes, suspendere anvendelsen af første afsnit for de licenser, der blev ansøgt om inden forhøjelsen af restitutionen og først returneret til det udstedende organ dagen før forhøjelsen af restitutionen.

Licenser, der indgives i henhold til artikel 25, anses for returneret til det udstedende organ på den dato, hvor det udstedende organ fra licenshaveren modtager en anmodning om at frigive sikkerheden.".

3) Bilag III affattes som angivet i bilaget til nærværende forordning.

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes for de licenser, der ansøges om fra datoen for dens ikrafttræden.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. februar 2003.

På Kommissionens vegne

Franz Fischler

Medlem af Kommissionen

(1) EFT L 181 af 1.7.1992, s. 21.

(2) EFT L 193 af 29.7.2000, s. 1.

(3) EFT L 102 af 17.4.1999, s. 11.

(4) EFT L 183 af 12.7.2002, s. 12.

(5) EFT L 152 af 24.6.2000, s. 1.

(6) EFT L 308 af 27.11.2001, s. 19.

BILAG

"BILAG III

De maximale varemængder ((De maksimale mængder landbrugsprodukter, der kan indføres eller udføres uden licens, svarer til en ottecifret underposition i den kombinerede nomenklatur (KN), og hvis det drejer sig om udførsel med restitution, en tolvcifret underposition i nomenklaturen over restitutioner for landbrugsprodukter.)), for hvilke importlicenser, eksportlicenser og forudfastsættelsesattester ikke skal fremlægges i henhold til artikel 5, stk. 1, fjerde led, (for så vidt indførslen eller udførslen ikke finder sted i forbindelse med en præferenceordning, som der kun gives adgang til ved fremlæggelse af en licens ((Hvad angår f.eks. indførslen, omfatter de i dette dokument nævnte mængder ikke indførsler, der sker i henhold til et kontingent eller en præferenceordning, for hvilke der altid kræves en licens for hele mængden. De her nævnte mængder omfatter normale indførsler, dvs. til fuld afgift og uden begrænsning af mængde.)))

>TABELPOSITION>"